**Larry James Kulick** (\* 24. február 1966, Natrona Heights, Pensylvánia, USA) je americký rímskokatolícky diecézny biskup diecézy Greensburg v štáte Pensylvánia v USA. Jeho starí rodičia pochádzali z Novej a Starej Bystrice. Kulick sa často hlási ku svojmu slovenskému pôvodu.

Život
-----

### Štúdiá a kňazstvo

Larry Jamec Kulick sa narodil 24. februára 1966 v Natrona Heights otcovi Larrymu J. Kulickovi staršiemu a matke Myrne Dolores Coleman Kulickovej. Jeho starí rodičia pochádzali z Novej Bystrice a Starej Bystrice na Kysuciach; neskôr emigrovali na americký kontinent. Kulick vyrastal v Leechburgu v Pensylvánii a vyštudoval strednú školu sv. Jozefa. Následne vstúpil do kolégia sv. Vincenta a neskôr do seminára sv. Vincenta v Latrobe v Pensylvánii.

Za kňaza diecézy Greensburg bol vysvätený 16. mája 1992 biskupom Anthonym Gerardom Boscom v katedrále Najsvätejšej Sviatosti. V roku 2012 Kulick získal licenciát z kánonického práva na Americkej katolíckej univerzite.

Dňa 21. mája 2014 mu bol udelený titul monsignor a bol aj generálnym vikárom diecézy Greensburg. Pápež František vymenoval 16. júla 2020 vtedajšieho diecézneho biskupa Edwarda Malesica za biskupa Clevelandu. Keď sa 14. septembra 2020 Malesic ujal nového úradu, Kulick sa stal od 15. septembra 2020 apoštolským administrátorom *sede vacante*.

### Biskup Greensburgu

Po troch mesiacoch uprázdneného biskupského stolca pápež František vymenoval 18. decembra 2020 Larryho Kulicka za šiesteho diecézneho biskupa diecézy Greensburg. Biskupské svätenie prijal 11. februára 2021 v Katedrále Najsvätejšej sviatosti v Greensburgu. Za biskupa ho vysvätil filadelfský arcibiskup metropolita Nelson Pérez. Spolusvätiteľmi boli clevelandský biskup Edward Charles Malesic a jeho predchodca emeritný biskup Lawrence Eugene Brandt.

#### Biskupský erb

V Kulickovom biskupskom erbe sa nachádza aj slovenský znak dvojkríža, keďže Kulick má korene zo Slovenska. Biskupským heslom sú slová *Kristus je Pravda* (lat. *Christus Est Veritas*).

Vzťah so Slovenskom
-------------------

Kulick je hrdý na svoj slovenský pôvod, ku ktorému sa často hlási. Počas kňazského života bol aktívny v slovenských kultúrnych spolkoch v Spojených štátoch a pravidelne organizoval na Štedrý deň večeru podľa slovenskej vianočnej gastronómie. Počas jeho biskupskej vysviacky zazneli aj piesne v slovenčine.

Kulick bol hlavným celebrantom sv. omše počas cyrilometodskej púte v Nitre 5. júla 2023.

Referencie
----------

1. 1 2 3 4   *Hlavným celebrantom slávnosti sv. Cyrila a Metoda v Nitre bude Mons. Larry James Kulick z USA - Biskupstvo Nitra* [online]. [Cit. 2023-10-24]. Dostupné online.
2. ↑   *Nový biskup v štáte Pennsylvánia má slovenský pôvod* [online]. christianitas.sk, [cit. 2021-01-20]. Dostupné online.
3. 1 2 3   *Bishop Larry James Kulick [Catholic-Hierarchy]* [online]. www.catholic-hierarchy.org, [cit. 2023-10-24]. Dostupné online.
4. 1 2   *V Nitre oslávili sv. Cyrila a Metoda s biskupom z USA Larrym Jamesom Kulickom a otvorili Rok kresťanskej kultúry - Biskupstvo Nitra* [online]. [Cit. 2023-10-24]. Dostupné online. [nefunkčný odkaz]
5. 1 2   *Bishop Edward Charles Malesic [Catholic-Hierarchy]* [online]. www.catholic-hierarchy.org, [cit. 2023-10-24]. Dostupné online.
6. ↑   *V USA vysvätili biskupa Larryho Kulicka so slovenskými koreňmi - Vatican News* [online]. www.vaticannews.va, 2021-02-15, [cit. 2021-02-17]. Dostupné online.
7. ↑   *Larry James Kulick* [online]. heraldry-wiki.com. Dostupné online. (po anglicky)[nefunkčný odkaz]
8. ↑  UJLACKÝ, Tomáš. *V Nitre oslávili sv. Cyrila a Metoda s biskupom Larrym Jamesom Kulickom* [online]. Katolícke noviny, 2023-07-06, [cit. 2023-10-24]. Dostupné online.

Zdroj
-----

*Tento článok je čiastočný alebo úplný preklad článku Larry J. Kulick na anglickej Wikipédii.*